སྔ་རྒོལ་ཕྱི་རྒོལ་གྱིས་ཐུགས་ཉམས་བཞེས་པའི་གལ་ཆེན་འགའ་ཅུང་ཟད་བཤད་ན།མདོ་ལས།ཆོས་འདོད་པ་རྣམས་ལ་རྣམ་པར་གཡེང་བར་བྱེད་པ་ནི་ཚིག་ཀྱལ་བ་རྣམས་ཀྱི་ནང་ན་ཆེན་པོ་ཡིན་ནོ་ཞེས་དང༌།མདོ་སྡེ་ཏིང་ངེ་འཛིན་རྒྱལ་པོར།གང་གིས་ཛམྦུའི་གླིང་འདི་ནི།།མཆོད་རྟེན་ཐམས་ཅད་བཤིགས་བྱེད་པས།།གང་གིས་མདོ་སྡེ་སྤོང་བྱེད་པའི།།སྡིག་པ་དེ་ནི་ཆེས་ཁྱད་འཕགས།།སོགས་གསུངས་པ་དང༌།སྐབས་འདིའི་དགོངས་པ་ནི་ངག་འཆལ་སྣ་ཚོགས་སྨྲས་ཏེ་གཞན་གྱིས་ཆོས་སྨྲ་བ་བར་ཆད་བྱས་ན་ཉེས་པར་འགྱུར་བ་ཡིན་ནོ།།རྒྱལ་ཚབ་དར་མས་རྗེ་བླ་མའི་དྲུང་དུ་གསན་པའི་ཚད་མའི་བརྗེད་བྱང་ཆེན་པོ་ལས་ཀྱང༌།དེའང་འཁོར་བ་འཇུག་ལྡོག་ཉིད་ལ་བསྐོར་ནས་ཉན་པ་སོགས་དེའི་ཐབས་སུ་ཇི་ལྟར་འགྱུར་བ་སོགས་ལ་འབད་པར་བྱ་ཡི་ཁ་ཤགས་འགྱེད་པ་ཙམ་གྱི་ཆེད་དུ་མི་བྱ་སྟེ་རང་ཡང་ཉམས་པར་འགྱུར་ཞིང་གཞན་ཡང་བསྟན་བཅོས་ལ་གུས་པ་སྐྱེ་བའི་གེགས་བྱེད་པའི་ཕྱིར་རོ་དང༌།ཐར་ལམ་གསལ་བྱེད་ལས།རྒྱལ་བའི་བསྟན་པ་ཡུན་རིང་དུ་གནས་ན་སྙམ་པས་ཐོས་པ་དང་བསམ་པ་དང་སྒོམ་པ་སོགས་ལ་འཇུག་པར་བྱ་ཡི།གཞན་དང་ཁ་ཤགས་འབྱེད་པ་ཙམ་དང༌།རྙེད་པ་དང་བཀུར་སྟི་དང༌།གས་པ་ཅི་ཙམ་ཐོབ་ན་སྙམ་དུ་མི་བྱ་སྟེ།གཞན་དུ་ན་དེ་ཉེད་ཤེས་རབ་འཆལ་བའི་རྒྱུར་འགྱུར་ཞིང༌།ཆོས་ལ་བརྟེན་པའི་སྡིག་ཁམ་པོ་ཆེ་གསོག་པས་མཁས་པ་སྔ་མ་དག་གསུངས་པ་ལྟར།བཟུང་ན་ཚིག་མི་ཟིན།བསམ་ན་དོན་མི་གོབསྒོམ་ན་རྒྱུད་ལ་མི་སྐྱེ་བས་བློ་གྲོས་དང་ལྡན་པ་དག་གིས་གནས་འདི་ལ་ཤིན་ཏུ་གཟབ་པར་བྱའོ་གསུངས་པ་དང༌།མཁས་གྲུབ་རྗེའི་སྡེ་བདུན་ཡིད་ཀྱི་མུན་སེལ་ལས།དེ་ཡང་སྡེ་སྣོད་འདི་ལྟ་བུ་ལ་ཐོས་བསམ་སྒོམ་པས་འཇུག་པ་ན་ཡང༌།རང་གཞན་གྱི་འཁོར་བ་འཇུག་ལྡོག་གི་རིམ་པ་ཇི་ལྟ་བུ་སྙམ་དུ་དཔྱོད་པའི་བློས་མཉན་པ་དང་བསམ་པ་སོགས་ལ་འབད་པར་བྱ་ཡི།རང་གི་ཟླ་བོ་འགའ་ཞིག་དང་ཁ་ཤགས་འབྱེད་པ་ཙམ་གྱི་ཆེད་དུ་དམིགས་ཏེ་ཞུགས་ན་རང་ཡང་ཉམས་པར་འགྱུར་ཞིང༌།གཞན་ཡང་བསྟན་བཅོས་ལ་མ་གུས་པའི་རྒྱུར་འགྱུར་བས་ཤེས་ལྡན་དག་གིས་རང་གི་བློ་སྐྱོན་གྱིས་མཁས་པའི་ལེགས་བཤད་མ་རུང་བར་མ་བྱེད་ཅིག་ཅེས་གསུངས་པ་དང༌།ཐུབ་བསྟན་མཛེས་རྒྱན་དུ།ཟབ་པ་དང་རྒྱ་ཆེ་བའི་གཞུང་གང་ལ་ཡང་རྒྱལ་བའི་བཀའ་དང༌།རྒྱ་བོད་ཀྱི་དགོངས་འགྲེལ་ཚད་མར་གྱུར་བ་རྣམས་ལ་ཕྱོགས་རེར་མ་སོང་ཞིང༌།ཚིག་སྤྱི་ཙམ་དུ་མ་ལུས་པའི་ཐོས་བསམ་བྱེད་ཚུལ་རྗེ་བླ་མའི་རྣམ་ཐར་ལྟ་བུ་ལ་ཁ་མིག་ཡར་ལྟ་བྱེད་དགོས་པ་ལས།ཐད་ཀ་ཐད་ཀའི་སྤྱི་དོན་ཐལ་ཕྲེང་ཙམ་ལ་མགོ་འཁོར་བས་ནི་ཐོས་བསམ་མཐའ་ཆོད་པ་ཞིག་མི་འོང་ལ།ཐོས་དོན་སྒྲུབ་པའི་ཉམས་ལེན་ཡང་དེ་དང་འདྲ་བར་ལམ་ཆོད་ཅི་ཡང་མི་འབྱུང་པས་ན།སྙིང་ནས་ཐུབ་པའི་བསྟན་པ་ལ་སློབ་པར་འདོད་པ་རྣམས་ཀྱིས་གཞུང་ཆེན་མོ་རྣམས་གདམས་པར་ཤར་བའི་ཐོས་བསམ་སྒོམ་གསུམ་སྐྱ་སྒྲིལ་བ་གཏན་བདེའི་རྩ་བ་ཚུགས་ངེས་ཤིག་གི་སྒོ་ནས་བསྟན་པ་ལ་སློབ་ཚུལ་མ་འཁྲུགས་པ་གལ་ཆེ་བར་སྣང་ངོ༌།།གསུངས།